
REPUBLIKA HRVATSKA
Trgovački sud u Zagrebu
Zagreb, Amruševa 2/II							72 St-5180/2016-10
U  I M E  R E P U B L I K E  H R V A T S K E
R J E Š E N J E

Trgovački sud u Zagrebu, po sucu Nikoli Ribariću, u postupku predstečajne nagodbe u povodu prijedloga dužnika ROBERTO PLUS d.o.o. , Zagreb (Grad Zagreb), Velikopoljska 42, OIB: 66385801110, dana 27. rujna 2016.

r i j e š i o  j e

	Odbacuje se prijedlog za otvaranje predstečajnog postupka dužnika ROBERTO PLUS d.o.o. , Zagreb (Grad Zagreb), Velikopoljska 42, OIB: 66385801110, podnesen ovom sudu 7. ožujka 2016.

Obrazloženje

Dužnik je podnio ovom sudu na temelju odredbe čl. 25. st. 1. Stečajnog zakona („Narodne novine“ broj 71/2015: dalje: SZ) prijedlog za sklapanje predstečajne nagodbe. 
Odredbom članka 26. SZ-a određeno je kako podnositelj prijedloga uz prijedlog mora dostaviti:
- financijske izvještaje u skladu sa Zakonom o računovodstvu koji nisu stariji od tri mjeseca od dana podnošenja prijedloga za otvaranje predstečajnoga postupka, s time da se usporedni podaci u financijskim izvještajima iskazuju sa stanjem na dan godišnjih financijskih izvještaja prethodne godine, odnosno evidencije koje vode u skladu s poreznim propisima ako je dužnik obveznik poreza na dohodak
 - opis pregovora s vjerovnicima, ako su prethodili prijedlogu za otvaranje predstečajnoga postupka, uključujući i potrebne obavijesti dostavljene vjerovnicima koji sudjeluju u postupku
 - dokaz o ukupnoj aktivi i dokaz o ukupnom prihodu za prethodnu godinu i broju zaposlenih na zadnji dan u mjesecu koji prethodi danu podnošenja prijedloga
 - plan restrukturiranja.
Odredbom članka 27. Stečajnog zakona određeno je da plan restrukturiranja mora sadržavati:
1. činjenice i okolnosti iz kojih proizlazi postojanje prijeteće nesposobnosti za plaćanje  
2. izračun manjka likvidnih sredstava na dan priloženih financijskih izvještaja  
3. mjere financijskoga restrukturiranja i izračun njihovih učinaka na manjak likvidnih sredstava  
4. mjere operativnoga restrukturiranja i izračun njihovih učinaka na poslovanje  
5. plan poslovanja za razdoblje do kraja tekuće i za dvije sljedeće kalendarske godine uz detaljno obrazloženje razloga za utvrđivanje svake pozicije plana  
6. planiranu bilancu na zadnji dan razdoblja za koje je sastavljen plan poslovanja  
7. analizu svih tražbina prema visini i vrsti (tražbine radnika i prijašnjih dužnikovih radnika, izlučna prava, razlučna prava, tražbine za koje se vodi postupak, neosigurane tražbine i druge tražbine)  
8. ponudu vjerovnicima razvrstanim u skupine odgovarajućom primjenom pravila o razvrstavanju sudionika u stečajnom planu o načinu, rokovima i uvjetima namirenja tražbina 
 9. rok za dobrovoljno ispunjenje i
10. planirani iznos troškova restrukturiranja.
Uvidom u prijedlog sud je utvrdio kako vjerovnik uz prijedlog nije dostavio niti jedan dokument iz članka 26. i 27. Stečajnog zakona.
Odredbom članka 28.st.1. SZ-a određeno je kako je podnostitelj prijedloga dužan uplatiti predujam za troškove predstečajnog postupka u iznosu od 5.000,00 kuna.
Stoga je sud rješenjem od 9. kolovoza 2016. godine pozvao dužnika na dopunu prijedloga u skladu s odredbom članka 26. i 27. SZ-a, te uplatu iznosa od 5.000,00 kuna za troškove predstečajnog postupka u skladu s odredbom članka 28.st.1. SZ-a.
Dužnik je rješenjem od 9. kolovoza 2016. godine upozoren da ako ne postupi u skladu s nalogom suda iz rješenja od 9. kolovoza 2016. godine, da će sud prijedlog odbaciti u skladu s odredbom članka 31.st.3. SZ-a.
Odredbom članka 31.st.3. SZ-a određeno je da ako podnositelj prijedloga ne dopuni prijedlog za otvaranje predstečajnog postupka u skladu s uputom suda u roku iz stavka 2. članka 31. SZ-a, sud će prijedlog odbaciti.
Člankom 31.st.2. SZ-a određen je rok od 8 dana za dopunom prijedloga koji rok nije moguće produljiti.
Uvidom u spis sud je utvrdio kako je rješenje suda od 9. kolovoza 2016. godine objavljeno na mrežnim stranicama E oglasna ploča dana 10. kolovoza 20016. godine.
Objava je izvršena temeljem članka 12. SZ-a.
Uvidom u spis sud je utvrdio kako je podnositelj prijedloga dopuno prijedlog za otvaranje predstečajnog postupka podneskom od dana 8. rujna 2016. godine.
Dakle, podnostitelj prijedloga, kao dužnik, nije dopunio prijedlog za otvaranje predstečajnog postupka, u roku od 8 dana, određenog člankom 32.st.2. SZ-a, već je isto učinio po proteku toga roka.
Stoga je sud na temeljeu odredbe članka 31.st.3. SZ-a odbacio prijedlog za otvaranje predstečajnog postupka.
Slijedom navedenoga odlučeno je kao u izreci.

Zagreb, 27. rujna 2016.

									Stečajni sudac:
Nikola Ribarić v.r.

Za točnost otpravka – ovlašteni službenik:
          Jadranka Zelić



POUKA O PRAVNOM LIJEKU: 
	Protiv ovog rješenja, nezadovoljna stranka može uložiti žalbu Visokom trgovačkom sudu Republike Hrvatske u roku od 8 dana po primitku rješenja, a ulaže se putem ovog Suda u 2 primjerka za Sud i po 1 za svaku protivnu stranku. 

